Jens til sine egne på grillfest: - Vi kan fortsatt vinne
Med innleide kokker i hagen på Oslos beste østkant inviterte partisekretær Raymond Johansen resten av Arbeiderpartiets ledelse og alle statsråder på grilling i sin enebolig på Lindeberg i Oslo, like ved grensen til Østmarka. - Jeg tok t-banen opp hit i dag og ble møtt av Raymond på stasjonen. Dere får beklage at jeg er litt sen, men det var så mange velgere som ville snakke med oss, sa Stoltenberg da han møtte sine regjeringskolleger, før han la til:- Da jeg kom oppover veien her så jeg at det var flere sorte biler som dere kom i, men jeg tok altså t-banen, sa Stoltenberg til stor latter fra sine egne. Men latteren til tross var alvoret også tydelig. - Over 60 prosent av velgerne mener at valgkampen har betydning for hva de skal stemme. Over 60 prosent! Det viser at det er mulig å vinne valget, slo Stoltenberg fast.Og han får også hjelp til å forsøke å vinne valget: Like etter klokken 17, da de fleste pressefolkene hadde forlatt hagen, ankom PR-guru Kjetil Try Ap-toppenes grillfest. Try ville ikke snakke med VG, men hastet inn til festen med flere store dokumenter under armen. - Try er reklamebyrået vårt, så det er en siste gjennomgang og finpuss av valgkampanjen vår. - Hvor mye skal dere bruke på kommersiell reklame? - Det meste av pengene går på roser og grasrotkampanjer. Vi tallfester ikke hvor stor del av valgkampbudsjettet på 25 millioner som går til kommersielle kampanjer, sier kommunikasjonssjef Pia Gulbrandsen i Arbeiderpartiet til VG. VG omtalte i forrige uke at Høyre snart kan komme til å passere Arbeiderpartiet på inntekter fra eksterne.Statsministeren innrømmer imidlertid at det blir krevende. - Det er et stort antall velgere vi må hente. Men vi har løftet oss tilsvarende før og det er mulig å løfte oss igjen. - Hvor viktig er det å bli det største partiet? - Jeg har ett mål: At vi skal vinne valget. Jeg kommer ikke til å definere andre mål. Vi har dårlig erfaring med å sette andre mål i Arbeiderpartiet. Vi skal vinne valget og det er det eneste målet jeg kommer til å definere. Punktum, sier Stoltenberg.Partisekretær og vert Raymond Johansen sier også at valgkampen blir tøff. - Det er ingen tvil om at det vil bli krevende å vinne valget for tredje gang. Det blir tøft, men jeg mener at det er mulig. - Dere viser ofte til at svært mange av velgerne ikke har bestemt seg for hvem de skal stemme på. Men muligheten er jo også til stede for at disse velger å stemme Høyre?- Det er klart at det er der kampen vil stå. Noen vil sikkert stemme på de mindre partiene, men de fleste velgerne vil stå mellom oss og Høyre, sier Johansen. Både Johansen og Stoltenberg fester sin lit til Arbeiderpartiets omfattende valgmaskineri. - Vi skal snakke med én million velgere. Vi skal gjennomføre 500.000 husbesøk og dele ut én million roser, sa Johansen fra terrassen i hagen.
Etter at pressen hadde gått fra Raymond Johansens grillfest for Ap-toppene, kom reklamesjef Kjetil Try med siste finpuss på Aps valgkampanje.